Dôvodová správa

1. Všeobecná časť

Slovenské ústavné publikačné právo je založené na princípe formálnej platnosti všeobecne záväzných právnych predpisov, čo znamená naviazanie platnosti právneho predpisu na jeho formálne uverejnenie. Ústava Slovenskej republiky v čl. 87 ods. 4 konkretizuje ako ústavne relevantnú formu uverejnenia zákona jeho vyhlásenie, pričom konkrétny spôsob vyhlásenia upravuje, na základe predmetného ústavného článku, zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov. Podmienka formálnej platnosti zákona je teda naplnená jeho uverejnením v Zbierke zákonov Slovenskej republiky. Podobný režim sa vzťahuje aj na medzinárodné zmluvy a právne záväzné akty medzinárodnej organizácie podľa čl. 7 ods. 2 ústavy. Medzi ne budú od 1. mája 2004 patriť aj tie právne akty, ktoré z pohľadu práva Európskej únie budú pre Slovenskú republiku záväzné. 
Formálnu platnosť záväzných aktov Európskej únie však nerieši a v zmysle konštantnej judikatúry Európskeho súdneho dvora nemôže ani riešiť vnútroštátne právo, ale len právo Európskej únie. V zmysle toho princíp formálnej platnosti záväzných aktov Európskej únie je splnený dňom ich publikácie v Úradnom vestníku Európskych spoločenstiev. Táto skutočnosť pre členský štát Európskej únie zakladá povinnosť naplniť zmysel formálnej podmienky platnosti právnych predpisov, a ten je v našom právnom poriadku aj vymedzený v § 2 zákona č. 1/1993 Z.z. o Zbierke zákonov Slovenskej republiky. Ide na jednej strane o informovanie verejnosti a zabezpečenie prístupnosti k právu a na strane druhej o nevyvrátiteľnú právnu domnienku, že všetko čo bolo vyhlásené sa stalo známe každému.

Pri plnení tejto úlohy by štát mal prijať relevantné opatrenia v úzkej súčinnosti s príslušnými orgánmi Európskej únie, ktoré by v konečnom efekte boli porovnateľné so sprístupnením Zbierky zákonov Slovenskej republiky. Preto sa navrhuje, aby ministerstvo spravodlivosti zabezpečilo sprístupnenie Úradného vestníka Európskej únie na každom obvodnom úrade v najmenej jednom autorizovanom vyhotovení.

Doložka finančných, ekonomických, environmentálnych vplyvov a vplyvov na zamestnanosť
1. Finančný vplyv
Náklady spojené s objednaním Úradného vestníka Európskej únie (2004 a 2005) pri súčasných cenách Úradného vestníka Európskej únie:

Rok 2004	Forma	Cena v EUR	Cena v Sk	
Zabezpečenie Úradného vestníka EÚ pre obvodné úrady	Autorizovaný 
CD-ROM	60,000,-	2,416,440,-	
Zabezpečenie Úradného vestníka EÚ pre ostatné orgány (§ 3 ods. 1)	Papierová forma (4 orgány – NR SR, ÚS SR, NS SR, GP SR) a autorizovaný 
CD-ROM (128 orgánov – súdy a prokuratúry)	163,600,-	6,588,826,-	
				
Spolu		223,600,-	9,005,266,-	

Tieto výdavky sa v roku 2004 navrhuje uhradiť z rezervy vlády Slovenskej republiky. 

Predpoklad na rok 2005	Forma	Cena v EUR	Cena v Sk	
Zabezpečenie Úradného vestníka EÚ pre obvodné úrady	Autorizovaný 
CD-ROM	20,000,-	805,480,-	
Zabezpečenie Úradného vestníka EÚ pre ostatné orgány (§ 3 ods. 1)	Papierová forma (4 orgány – NR SR, ÚS SR, NS SR, GP SR) a autorizovaný 
CD-ROM (128 orgánov – súdy a prokuratúry)	55,200,-	2,223,125,-	
				
Spolu		75,200,-	3,028,605,-	

2. Ekonomický vplyv
Nebude mať vplyv.

3. Environmentálny vplyv
Nebude mať vplyv.

4. Vplyv na zamestnanosť
Nebude mať vplyv.

Doložka zlučiteľnosti
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky.
2.	Názov návrhu právneho predpisu: návrh zákona o Úradnom vestníku Európskej únie
3.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. 
4.	V práve Európskych spoločenstiev a v práve Európskej únie nie je problematika návrhu právneho predpisu upravená. Úprava v predmetnej oblasti je ponechaná na jednotlivé štáty.
5.	Stupeň zlučiteľnosti návrhu právneho predpisu s právom Európskych spoločenstiev a Európskej únie: 
6.	Gestor (spolupracujúce rezorty): Nakoľko sa do návrhu zákona netransponujú žiadne ustanovenia smerníc, považujeme stanovenie gestora za bezpredmetné.
7.	Na príprave návrhu zákona sa nezúčastnili žiadni experti.

2. Osobitná časť
K § 1:
Ustanovenie § 1 má deklaratórnu povahu. Konštatuje, že právne akty Európskych spoločenstiev a Európskej únie, ktoré sú uverejnené v Úradnom vestníku Európskej únie sú záväzné na území Slovenskej republiky, ak sú naplnené formálne podmienky platnosti týchto aktov, v zmysle európskeho práva.

K § 2:
	Toto ustanovenie zakotvuje obdobne ako v prípade Zbierky zákonov Slovenskej republiky, nevyvrátiteľnú právnu domnienku, že všetko, čo bolo uverejnené v Úradnom vestníku Európskej únie sa stalo od momentu uverejnenia známym každému, koho sa to týka.

K § 3:
	Na účely sprístupnenia Úradného vestníka Európskej únie verejnosti sa navrhuje, aby ministerstvo spravodlivosti zabezpečilo distribúciu úradného vestníka v jednom autorizovanom vyhotovení na každý obvodný úrad, kde by bol k dispozícii každému, kto prejaví záujem doň nahliadnuť.
	Rovnako sa navrhuje, aby ministerstvo spravodlivosti zabezpečilo Úradný vestník pre Národnú radu Slovenskej republiky, Ústavný súd Slovenskej republiky, ostatné súdy a prokuratúry.

K § 4:
	Účinnosť sa navrhuje ustanoviť dňom vyhlásenia.